
           ОТНОСНО:  Проект на Постановление на Министерския съвет за одобряване  на   Тарифа за таксите, които се събират от Патентното ведомство на Република България

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за одобряване  на Тарифа за таксите, които се събират от Патентното ведомство на Република България.
Предложеният проект на нова Тарифа за таксите, които се събират от Патентното ведомство на Република България, има за цел да приведе подзаконовата нормативна уредба в съответствие с изискванията на Закона за въвеждане на еврото в Република България и е в изпълнение на Националния план за въвеждане на еврото в Република България. 
Предвижда се Постановлението за одобряване на новата Тарифа да влезе в сила от датата на въвеждане на еврото в Република България.
Причините, които налагат приемането на акта са, както следва:
С преходните и заключителни разпоредби на Закона за въвеждане на еврото в Република България и по-конкретно в § 6 е предвидено задължение за държавните органи в 6-месечен срок от влизането в сила на закона да приемат необходимите изменения и допълнения на подзаконови нормативни актове във връзка с въвеждане на еврото като парична единица на Република България.
В изпълнение на § 6, ал. 1, т. 2 от Закона за въвеждане на еврото в Република България се налага действащите подзаконови нормативни актове да бъдат приведени в съответствие със закона при спазване на принципа на защита на потребителите, принципа на информираност, принципа на ефективност и икономичност, принципа на прозрачност и принципа на приемственост и автоматично превалутиране на суми от левове в евро. Целта е съществуващите държавни такси, които се събират от Патентното ведомство в лева, да бъдат преизчислени в евро, за постигането на яснота за потребителите на услугите при въвеждането на еврото като официална парична единица.
Тарифата за таксите, които се събират от Патентното ведомство, е приета с Постановление  № 242 на Министерския съвет от 1999 г. (обн.,  ДВ, бр. 114 1999 г., изм. и доп., бр. 18 от 2021 г.). Измененията, които се налагат в действащата тарифа в изпълнение на разпоредбите на чл. 12 и чл. 13 от Закона за въвеждане на еврото в Република България, са многобройни и практически засягат държавните такси по всяка една предоставяна от Патентното ведомство на Република България услуга. 
При изготвяне на проекта на нова Тарифа, по отношение на превалутирането на таксите, изцяло са спазени изискванията за превалутиране и закръляване, залегнали в чл. 12 и чл. 13 от Закона за въвеждане на еврото в Република България. С оглед на посоченото, предложеният проект на акт на Министерския съвет няма да окаже въздействие върху държавния бюджет и в тази връзка към проекта е приложена финансова обосновка, изготвена съгласно приложение № 2.2 към чл. 35, ал. 1, т. 4, буква "б" от Устройствения правилник на Министерския съвет и на неговата администрация (УПМСНА).  
За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията, респективно по бюджета на Патентното ведомство на Република България за 2024 г. и следващите бюджетни години.
Предложеният проект на акт не е свързан с транспониране на актове на Европейския съюз, поради което не се налага да бъде изготвена Справка за съответствие с европейското право. 
По проекта на акт е извършена частична предварителна оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Модернизация на администрацията“ в Администрацията на Министерския съвет в съответствие с чл. 30б, във връзка с чл. 30г от УПМСНА.
Проектът на Постановление на Министерския съвет е съгласуван в съответствие с разпоредбите на чл. 32 от УПМСНА и на основание чл. 26, ал. 3 от Закона за нормативните актове е публикуван за обществено обсъждане на интернет страницата на Министерството на икономиката и индустрията, Патентното ведомство на Република България и на Портала за обществени консултации на Министерския съвет. Получените становища, заедно със справка за приетите и неприетите бележки, са приложени към настоящия доклад.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Предвид изложеното и на основание § 6, ал. 1, т. 2 от Закона за въвеждане на еврото в Република България и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Тарифа за таксите, които се събират от Патентното ведомство на Република България.

ПРИЛОЖЕНИЕ:
1. Проект на Постановление на Министерския съвет за одобряване на Тарифа за таксите, които се събират от Патентното ведомство на Република България, с приложен проект на Тарифа за таксите, които се събират от Патентното ведомство на Република България;
2.	Финансова обосновка в 2 екз., само за Министерството на финасите;
3.	Частична предварителна оценка на въздействието; 
4.	Становище на Дирекция „Модернизация на администрацията“ в Администрацията на Министерския съвет по частичната предварителна оценка на въздействието;
5.	Справка за отразяване на получените становища от проведеното междуведомствено съгласуване;
6.	Справка за отразяване на получените становища от обществените консултации;
7. 	Съгласувателни становища.
8.	Проект на съобщение за средствата за масово осведомяване.

С уважение,




Д-Р ПЕТКО НИКОЛОВ
МИНИСТЪР НА ИКОНОМИКАТА И ИНДУСТРИЯТА

